Document ID: 31986R2336

*****
ΚΑΝΟΝΙΣΜΟΣ (ΕΟΚ) αριθ. 2336/86 ΤΟΥ ΣΥΜΒΟΥΛΙΟΥ
της 24ης Ιουλίου 1986
όσον αφορά τους δασμούς αντιντάμπινγκ που εφαρμόζονται στις εισαγωγές από τρίτες χώρες στην Ισπανία και την Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, δυνάμει της πράξης προσχώρησης, και ιδίως του άρθρου 2, τα κοινοτικά μέτρα αντιντάμπινγκ που ίσχυαν στις 31 Δεκεμβρίου 1985 εφαρμόζονται στις εισαγωγές από τρίτες χώρες στην Ισπανία και την Πορτογαλία·
ότι θα ήταν δυνατό να γίνουν οι προσαρμογές που τυχόν θα αποδεικνύονταν αναγκαίες λόγω της επέκτασης των ισχυόντων μέτρων στις εισαγωγές στην Ισπανία και την Πορτογαλία, μετά από επανεξέταση που πραγματοποιείται κατόπιν αιτήσεως των ενδιαφερομένων μερών, υπό τους όρους του άρθρου 14 του κανονισμού (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά την εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1)·
ότι, ωστόσο, επειδή αυτή η λύση σε ορισμένες περιπτώσεις είναι εξαιρετικά πολύπλοκη, ενώ, σε άλλες δεν είναι κατάλληλη, θεωρήθηκε σκόπιμο να τροποποιηθεί γενικά η εφαρμογή των ισχυόντων δασμών αντιντάμπινγκ·
ότι φαίνεται σκόπιμο να αντιμετωπιστούν όλα τα προβλήματα που τυχόν θα προκύψουν από την επέκταση των δασμών αντιντάμπινγκ που ίσχυαν στις 31 Δεκεμβρίου 1985 στις εισαγωγές στην Ισπανία και την Πορτογαλία, με τη θέσπιση διάταξης που θα λαμβάνει σφαιρικά και γενικά υπόψη τη διατήρηση της εφαρμογής στις εισαγωγές από τρίτες χώρες, κατά τη μεταβατική περίοδο, των τελωνειακών δασμών που δεν έχουν ακόμα ευθυγραμμιστεί με τους δασμούς του κοινού δασμολογίου·
ότι πρέπει να διασφαλιστεί ότι το αθροιστικό αποτέλεσμα του κοινοτικού δασμού αντιντάμπινγκ και των μη ευθυγραμμισμένων δασμών δεν θα υπερβαίνει το σύνολο του δασμού του κοινού δασμολογίου και του δασμού αντιντάμπινγκ·
ότι η θέσπιση τέτοιας διάταξης δεν εμποδίζει την Επιτροπή να προβεί σε επανεξέταση, σύμφωνα με το άρθρο 14 του κανονισμού (ΕΟΚ) αριθ. 2176/84,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κάθε δασμός αντιντάμπινγκ επιβαλλόμενος με βάση τα άρθρα 11 και 12 του κανονισμού (ΕΟΚ) αριθ. 2176/84 και ισχύων στις 31 Δεκεμβρίου 1985, εισπράττεται επί των εισαγωγών στην Ισπανία και την Πορτογαλία μόνο στο μέτρο που το σύνολο του δασμού που ισχύει σ' αυτά τα κράτη μέλη για το εν λόγω προϊόν και του δασμού αντιντάμπινγκ δεν υπερβαίνει το σύνολο του δασμού του κοινού δασμολογίου και του δασμού αντιντάμπινγκ για το ίδιο προϊόν.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός δεν εφαρμόζεται στους δασμούς αντιντάμπινγκ που αναφέρει το άρθρο 1 όταν ο κανονισμός που τους επιβάλλει αποτελεί αντικείμενο επανεξέτασης που διενεργείται κατ' εφαρμογή του άρθρου 14 του κανονισμού (ΕΟΚ) αριθ. 2176/84 και έχει αρχίζει πριν να τεθεί σε ισχύ ο παρών κανονισμός.
Μετά από αίτηση ενός εισαγωγέας, και υπό τον όρο υποβολής αποδεικτικών εγγράφων στις αρμόδιες αρχές στην Ισπανία και την Πορτογαλία, οι δασμοί αντιντάμπινγκ που εισπράττονται μετά την 1η Ιανουαρίου 1986 επί των εισαγωγών στην Ισπανία και την Πορτογαλία, επιστρέφονται εάν υπερβαίνουν το ποσό που οφείλεται σύμφωνα με τη μέθοδο που καθορίζει το άρθρο 1.
Ο παρών κανονισμός θα εφαρμόζεται έως ότου ο εισπραττόμενος τελωνειακός δασμός, στην Ισπανία και την Πορτογαλία, για το προϊόν, η εισαγωγή του οποίου έχει υποβληθεί σε δασμό αντιντάμπινγκ, βρεθεί στο ιδιο επίπεδο με το δασμό του κοινού δασμολογίου.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 1986.

Labels: 3
4
18